Diari Oficial de la Generalitat Valenciana


Sumari del DOGV 6613, del 21-09-2011 (2011/9502)

Informació pública de la relació de béns i drets afectats pel projecte d'expropiació per a l'execució de la declaració d'interés comunitari El Plantío / Green Valley Golf Resort.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6613

Data del DOGV
:   21-09-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/9502


Organisme emissor
:   Ajuntament d'Alacant

Tipus de document
:   Anunci

Informació pública de la relació de béns i drets afectats pel projecte d'expropiació per a l'execució de la declaració d'interés comunitari El Plantío / Green Valley Golf Resort. [2011/9502]  
La regidora d'Urbanisme, amb data 25 d'agost de 2011, ha dictat la resolució següent:  
«Decret. Sobre l'exposició pública de la relació de propietaris, béns i drets afectats pel Projecte d'Expropiació per a l'Execució de la DIC El Plantío / Green Valley Golf Resort, a Alacant, presentat per la mercantil El Plantío Golf Resort, SL».  
He examinat l'expedient a què es referix l'epígraf que precedeix, de la qual els antecedents, els raonaments i les normes legals aplicables figuren, resumits, a continuació.  
1. Antecedents  
1.1. Mitjançant l'Acord del Consell de data 7 de maig de 2010, es va aprovar l'ordenació urbanística relativa a l'atribució d'ús i aprofitament, "per a l'actuació integral Green Valley Golf Resort integrada per la construcció d'un camp de golf championship, dos camps de futbol professionals i les instal·lacions complementàries corresponents, circuit de fúting-senderisme juntament amb un complex hotel-apartaments turístics resort, sobre una superfície bruta de 739.432 m², situats en partida de Bacarot, km 3, de l'actual Camí Vell Alacant-Elx, en sòl no urbanitzable del terme municipal d'Alacant, com a declaració d'interés comunitari que s'ha de desenrotllar i materialitzar en els termes de l'article 20 de la Llei 4/1992, de 5 de juny, de la Generalitat, de Sòl No Urbanitzable".  
L'actuació integral es va adjudicar de forma provisional a favor de la mercantil El Plantío Golf Resort, SL, a qui se li va atorgar la legitimació necessària, als efectes de l'article 20 de la Llei 4/1992 esmentada, per a promoure la instal·lació referida.  
En l'acord del Consell es va disposar, de conformitat amb el que establix l'article 20, apartat 4, de la Llei 4/1992, concedir un termini de 20 dies, perquè els propietaris del sòl afectat que van sol·licitar la derivació a favor seu de la condició d'urbanitzador i el promotor adjudicatari aportaren determinada documentació.  
Finalment, per no haver acreditat els sol·licitants del dret de derivació la titularitat del 60% dels terrenys inclosos en l'àmbit de l'actuació, i atés que el promotor ha presentat la documentació requerida, el dia 29 d'octubre de 2010 el Consell va acordar elevar a definitiva l'adjudicació provisional de l'actuació integral en favor de la mercantil El Plantío Golf Resort, SL.  
1.2. L'acord de 7 de maig de 2010 també va determinar que l'adjudicació caducaria si, "en el termini de sis mesos, comptadors des de la publicació corresponent en el Diari Oficial de la Comunitat Valenciana, el promotor/adjudicatari no ha presentat davant de l'Ajuntament d'Alacant la documentació tècnica indispensable per a procedir a l'expropiació forçosa dels terrenys afectats per l'actuació".  
2. Presentació del projecte, objecte i documentació  
Tenint en compte les circumstàncies posades de manifest, Manuel Ferri Ruiz, en representació El Plantío Golf Resort, SL, va presentar, amb data 4 de novembre de 2010, un projecte d'expropiació que va ser substituït per una altra versió posterior, presentada el 10 de juny de 2011, en haver-se detectat la conveniència d'aclarir l'aportat inicialment per a facilitar la seua comprensió.  
D'esta manera, el document que se sotmet al tràmit d'informació pública és l'aportat per la mercantil beneficiària de l'expropiació el dia 10 de juny de 2011, número de registre d'entrada R7881236874, l'objecte del qual, segons els termes de la seua memòria és "la determinació de la relació de propietaris i la resta de titulars afectats, així com la descripció dels béns i drets a expropiar, per a procedir a l'expropiació dels terrenys necessaris per a dur a terme l'execució de l'actuació turisticoesportiva-terciària El Plantío/Green Valley Resort, aprovada per acord del Consell, de data 7 de maig de 2010, mitjançant la declaració d'interés comunitari d'aquesta".  
Consta dels documents següents:  
I. Memòria escrita formada pels següents nou apartats: objecte, antecedents, subjectes intervinents, bases legals, procediment de taxació conjunta, declaració d'utilitat pública i necessitat d'ocupació, relació de propietaris i la resta de titulars afectats per l'expropiació, àmbit, i béns i drets a expropiar i la seua valoració.  
II. Relació de propietaris i la resta de titulars afectats i descripció dels béns i drets a expropiar.  
III. Plans: emplaçament a escala 1/25.000, planejament vigent a escala 1/5.000 i parcel·les afectades escala 1/5.000.  
IV. Annexos, que inclou: certificats cadastrals, resolució de la Conselleria d'aprovació de la DIC, publicació de l'aprovació definitiva de la DIC, justificació de l'àmbit de l'expropiació; i descripció de les parcel·les afectades.  
3. Declaració de l'interés social i de la necessitat d'ocupació  
En l'acord del Consell de 7 de maig de 2010, a què ens hem referit en l'apartat 1 anterior, s'explica que l'expedient per a la declaració d'interés comunitari es va iniciar amb la sol·licitud de l'interessat de data 19 de desembre de 2001. Per tant, atenent a la disposició transitòria tercera de la Llei 10/2004, de 9 de desembre, de la Generalitat, del Sòl No Urbanitzable, la legislació aplicable és la que es trobava en vigor en aquell moment; és a dir, la Llei 4/1992, de 5 de juny, de la Generalitat, sobre el Sòl No Urbanitzable; i, en concret, l'article 20 de la mateixa, el qual, pel que fa a la utilització de l'expropiació forçosa com a mecanisme d'obtenció dels terrenys inclosos en l'àmbit de l'actuació, estableix:  
"3. L'aprovació de l'actuació integral portarà implícita, a efectes expropiatoris, la declaració de l'interés social i de la necessitat d'ocupació dels terrenys que, conforme al projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa en competència que resulte finalment aprovada tindrà, quan no siga propietari de la superfície afectada per l'actuació, o de part d'ella, la condició de beneficiari de l'expropiació, corrent del seu càrrec l'abonament dels preus justos a satisfer, amb independència, de les obligacions assumides en el procediment d'aprovació de la seua iniciativa".  
Aquesta última dada s'arreplega expressament en la part dispositiva de l'acord del Consell, de manera que l'administració expropiadora ha de ser l'Ajuntament d'Alacant, davant del que el promotor ve obligat a presentar la documentació indispensable per a procedir a l'expropiació; mentres que el beneficiari és la mercantil El Plantío Golf Resort, SL, per haver resultat adjudicatària de l'actuació integral.   
4. Facultats i obligacions del beneficiari de l'expropiació  
Al fil de l'anterior afirmació, ha de recordar-se que l'article 5 del Reglament d'Expropiació Forçosa atorga a les persones o entitats que ostenten la condició de beneficiaris la facultat de sol·licitar de la respectiva administració expropiadora la iniciació de l'expedient expropiatori en favor seu. A més, en el curs de l'expedient té atribuïdes les següents facultats i obligacions:   
· Impulsar el procediment i informar el seu arbitri sobre les incidències i els pronunciaments d'aquest.  
· Formular la relació a què es referix l'article 17 de la llei.  
· Convindre lliurement amb l'expropiat l'adquisició amistosa a què es referix l'article 24 de la llei.  
· Actuar en la peça separada de preu just, a l'efecte de presentar el full d'apreuament que es referix l'article 30 de la llei, i d'acceptar o rebutjar la valoració proposada pels propietaris.  
· Pagar o consignar, si és el cas, la quantitat fixada com preu just.  
  
· Abonar les indemnitzacions de demora que legalment procedisquen per retards que li siguen imputables.  
· Les obligacions i drets derivats de la reversió.  
Fent ús d'aquestes atribucions, El Plantío Golf Resort, SL, ha instat la iniciació de l'expedient expropiatori, per al qual ha justificat la procedència legal de l'expropiació i la seua condició de beneficiari, i ha formulat la relació de béns i drets afectats, així com els seus corresponents fulls d'apreuament.   
5. Relació de parcel·les béns i drets afectats  
En el projecte presentat el dia 10 de juny de 2011, s'inclou la relació de béns i drets afectats, el detall de la qual consta en un únic annex que s'uneix aquest decret, com a part integrant i indissoluble.  
  
6. Consideracions sobre el projecte: informe tècnic  
El Departament Tècnic de Gestió Urbanística de la Gerència Municipal d'Urbanisme ha emés un informe el dia 6 de juliol de 2011, en el que es posa de manifest que el projecte d'expropiació "compleix formalment els requisits mínims per a la seua exposició al públic, quan és competència del Departament Tècnic de Gestió. Aquest informe no pressuposa cap pronunciament respecte del contingut de l'esmentat projecte d'expropiació".  
Entorn d'aquesta última precisió, convé recordar que l'exposició al públic d'un document urbanístic constitueix un mer acte de tràmit, que no pressuposa cap pronunciament municipal respecte del document que s'exposa; ja que el dit pronunciament haurà de tindre lloc mitjançant un acord de la Junta de Govern Local, a la vista de les al·legacions presentades i de les altres comprovacions, aclariments o aportació d'altres dades que, si és el cas, anaren necessaris.  
  
D'altra banda, entre la documentació inclosa en el projecte d'expropiació es troba una instància de data 14 de febrer de 2011, subscrita pel director general d'Urbanisme i dirigida al Registre de la Propietat número 7 d'Alacant, en la que se sol·licita l'expedició d'un certificat de domini i càrregues, amb l'anotació marginal a què es referix l'article 32 del Reglament Hipotecari. En cas d'haver-se expedit el document, es requereix la seua aportació a l'expedient, la qual cosa no obstarà perquè, en el futur i darrere de l'estudi del projecte, es puguen sol·licitar certificacions noves o, al contrari, alliberar de l'afecció de l'esmentat article 32 a alguna o algunes de les finques inicialment afectades.  
  
7. Procediment  
En la memòria del projecte s'expressa que l'expedient expropiatori seguirà la seua tramitació pel procediment de taxació conjunta, a què es referix l'article 432, apartat 2, del Decret 67/2006, de 19 de maig, pel qual s'aprova el Reglament d'Ordenació i Gestió Territorial i Urbanística (d'ara en avant, ROGTU).   
En efecte, l'esmentat article permet a l'Ajuntament tramitar l'expropiació pel procediment de taxació conjunta, que ve establit en l'article 434 del mateix reglament i consta dels tràmits següents:  
  
a) Elaboració i aprovació dels fulls d'apreuament individualitzades, que es notificaran als interessats, els quals disposaran d'un mes per a acceptar-les o rebutjar-les i formular la seua pròpia.  
b) En el cas que els expropiats rebutgen la valoració continguda en el full d'apreuament formulada per l'administració -o pel beneficiari-, aquesta traslladarà l'expedient al Jurat Provincial d'Expropiació Forçosa perquè fixe el preu just.   
c) El silenci de l'interessat es considerarà com a acceptació de la valoració fixada en el full d'apreuament de l'Ajuntament o del beneficiari, entenent-se determinat definitivament el preu just.  
En tot cas, el pagament o depòsit de la valoració establida en el full d'apreuament aprovada habilita per a ocupar les finques, previ alçament de les corresponents actes. Tot això, sense perjuí que continue la tramitació dels procediments per a la determinació definitiva del preu just davant del Jurat Provincial d'Expropiació Forçosa.  
  
A més dels tràmits assenyalats en el ROGTU, es considera procedent iniciar el procediment mitjançant l'exposició pública de la relació de béns i drets afectats, observant per a això tant les determinacions de l'article 18 i següents de la Llei d'Expropiació Forçosa, com les del 202 del Reglament de Gestió Urbanística, amb l'objecte de donar als interessats en l'expedient les màximes garanties de publicitat. És a dir, el projecte s'exposarà al públic per terme d'un mes, mitjançant anuncis en el Diari Oficial de la Comunitat Valenciana, en el Butlletí Oficial de la Província d'Alacant, al tauler municipal d'anuncis i en un periòdic dels de major circulació de la província. També es practicarà la notificació individual de les taxacions i criteris de valoració utilitzats als titulars de béns i drets afectats, a fi que puguen formular les observacions i reclamacions que estimen convenients, en el termini d'un mes des de la notificació.  
  
8. Competència  
La competència per a adoptar aquesta resolució correspon a l'Alcaldía-Presidencia, de conformitat amb el que preveu l'article 124.ñ de la Llei Reguladora de les Bases del Règim Local, segons la redacció donada per la Llei 57/2003, de 16 de desembre, de Mesures per a la Modernització del Govern Local, i, per la seua Delegació de 16 de juny de 2011, a la regidora d'Urbanisme.   
En virtut d'allò que s'ha exposat, resolc:  
Primer. Exposar al públic, per termini d'un mes, la relació de béns i drets afectats pel Projecte d'Expropiació per a l'Execució de la DIC El Plantío / Green Valley Golf Resort, a Alacant, presentat per la mercantil El Plantío Golf Resort, SL, el detall de la qual consta en l'annex que s'uneix a aquest decret, com a part integrant i indissoluble, perquè els que puguen resultar interessats formulen les observacions i les reclamacions que estimen convenients; i, si és el cas, aporten per escrit les dades oportunes per a rectificar possibles errors de la relació publicada.  
  
Segon. Tramitar l'expedient pel procediment de taxació conjunta.  
  
Tercer. Inserir els anuncis corresponents en el Diari Oficial de la Generalitat Valenciana, en el Butlletí Oficial de la Província d'Alacant, en el tauler d'anuncis municipal i en un periòdic dels de major circulació de la província. El termini d'exposició pública es comptarà a partir de l'última publicació.  
Quart. Notificar individualment aquesta resolució als titulars dels béns i drets afectats que figuren en el projecte d'expropiació, adjuntant els fulls d'apreuament de les seues respectives parcel·les i la proposta de fixació dels criteris de valoració.   
Cinqué. La totalitat dels gastos que es generen com a conseqüència de la tramitació d'aquest procediment expropiatori aniran a càrrec del beneficiari de l'expropiació, la qual cosa comprén tant els que es deriven de la tramitació de l'expedient, com el pagament dels preus justos que resulten determinats en via administrativa o, si és el cas, judicial».  
  
Cosa que es publica per a general coneixement, de conformitat amb el que disposen els articles 18 i 19 de la Llei d'Expropiació Forçosa, i perquè, al seu torn, servisca de notificació individualitzada a Purificación Esteve Ramos, Emilia Esteve García, Cecilia Caturla White, Antonia Carratalá Moro i a José Sempere Bonet o, si és el cas, als seus drethavents, de conformitat amb el que preveu l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, ja que, atés que s'ignora el parador d'aquests i el lloc de la notificació, aquesta no s'ha pogut practicar; se significa que l'expedient es troba de manifest en l'Oficina d'Informació Urbanística, situada a la plaça de Sant Cristòfol, número 14, on podrà ser examinat, i es podrà aportar per escrit les dades oportunes.  
  
  
Alacant, 25 d'agost de 2011.- La regidora d'Urbanisme: Marta García-Romeu de la Vega. El vicesecretari: Germán Pascual Ruiz-Valdepeñas.  
  
  
  
  
  
  
  
\* \* \* \* \* \* \* \* \*  
  
  
